Martina Ďuriková Cínová Štefan Cína ml.
Amen sam andal šukar gavestar Hnilec,
andr savo calo dživipen dživelas the bešelas amaro dad, amaro papus the savore leskere dada.
Amari daj hiňi Revucatar.
The sam pre jepašunes lavutariko fameľija, vašoda the o dad sas lavutaris.
O dada andal phura dakeri seratar the jon sas lavutara.
The andal dakeri seratar oda dičhol talam avka,
hoj odoj hine, the sas, varesave manuša, save bašavenas pro muzikakeri inštrumentende.
Aľe, bizo, ola muzikate pen na sikhľonas, na bašavenas avka profesijonalnones.
Sas len lengere buťa, andre save buťarenas the paš lende the bašavenas kapelende.
The ke muzika amen ľidžalas amaro dad, imar čhavorikanestar.
Soduj džene zachudňam te bašavel pre gitara.
Elšines khere, kaj amen sikhavelas akordi the varesave hanga
the paľis amen dodžanľam, hoj bi oda kampelas vareso buter,
varesar oda te čalavel pre oda učeder bararipen.
The avka amen o dad la daha prihlasinde pre bazutňi artikaňi školate Spišakeri Novovesate.
Man prihlasinde pre lavuta the le phrales pre harmonika.
Me akor dikhľom televizijate odi Vanessa Mae, sar odoj bašavelas.
Oda talam savore čhaja sas akor olestar avka naužarde.
The kidňom mange o lavuta the ľikerav goďate,
hoj akor našťi arakhas varesave lačhe lavuta
the arakhľam len andre založňa Spišakeri Novovesate.
Varekana mek ľikerav goďate kaj oda sas, pre savi uľicate.
The odoj mange akor vaš 1 300 koruni cinde o dad la daha o lavuta.
The zachudňom khere varesar te probaľinel. The o phral aňi na džanav.
me som ke oleste...
Pre bazutňi škola, kaj me phiravas,
sas andro kabinetos ajsi phuri harmonika, kaľi.
The kana sar avka nasigeder zachudňom te bašavel, sar dešutrine vaj dešuštarberšeskero.
- The tut sas dešuduj. - Dešuduj.
Me mange oda anďom khere..
The o dad mange cinďa andre muzikakeri skľepa Spišakeri Novovesate ajsi odi genďi vaš klaviriste.
The odoj sas cajchimen varesave znački, akordi, sar oda pes majinel te bašavel.
The paľis khere, oda sa prazdňinende,
mek anglal oleste, sar zacudňam te phirel andre bazutňu artistikaňi škola (ZUŠ),
ako amenge khere avka probaľinďam ajso vareso jekhetanes.
No ča avka le kanendar, peskrosikhibne čhavore, ajse terne manuša.
The vareso oda sas andre peste.
Ola inštrumenti, so len amenge kidňam,
hin amen ke lende but kamaduno zaterďipen dži adaďiveste.
Bizo, amen bašaves the pre aver inštrumenten.
Avka ča korkore pedal peste amen sikhľiľam.
Aľe oleha, hoj amen e harmonika the ola lavuta sikhľiľam,
the čačikanes oda sas vacht, kana pre oda šov ora ďivese bašavas?
Kana me sikhľuvas pro konzervatorijum, the odoj sas
ajso kampeľišagutno te cvičinel the štar, pandž ora.
Kana sar sas ajsi sikra, kana o manuš kamelas
oda inštrumentos te čhingerel vaj varekhaj te čhivel.
Aľe, bizo, oda imar pregeľa.
The phenava vaš peste, hoj talam peskero dživipen bijo lavudende imar na džanav te zadikhel.
The ľikerav goďate, hoj kana mange uľiľa o čhavo the kana našťi bašavas
na somas khere, the oda mange buz cibaľinelas.
Le manušes oda interesinel, hin les sthodo ajso sphandľipen ko oda inštrumentoste.
- Tthe oda hino ajso šuňibno sphandľipen. - Ha.
The odi harmonika.
Oda hino but lačho inštrumentos.
Pal kapelakero sthoviben
Amen zachudas mek pre odi gitara,
sas amen ajso magnetofonos the o dad amenge cinďa žuža kazeti.
The nahrajinahas amenge mek ola "elanovki" the ajse veci.
Desmod, Aneta Langerová the avresave.
The paľis, kana imar prindžaras o stupňici the ajse veci,
the zachudňam te bašavel the romane giľa.
Sas amen the ajsi kaľi genďi.
The o dad amenge irinďa o lava, akordi the manušikane giľa.
The nasigeder imar the me geľom te sikhľol
pro themutno konzervatorijum pro Timonoskeri uľica 2 Kašate.
The odoj mange imar e manušikane giľa našťipnenas te bašavel.
Aľe amen la the avka bašavahas.
The imar akor amen zachudňam te bašavel o bijava, mulatšaga the ajse avresave ačhibena.
The dureder, kana imar džanahas varesave bazutňipena,
the zachudňam jekhetanes te bašavel varesave giľa.
The paľis o dad pes dodžanľa, hoj odoj chibaľinel odi elšiňi doba.
The cinďa peske bari bugova.
The jov, kana sas terno, bašavelas andre ajsi rockovo kapela pre basakeri gitara.
The sas oda but ajso iľindo.
The akor ačhiľam trine džene.
Oda sas beršeste 2006 vaj 2007, kana šaj phenav,
hoj pes imar zachudel varesar te forminel ajsi kapela.
The akor amen sthoďam.
Amari kapela vacht vachteste sajekh bariľolas.
The avľa ke amende the o vijolistas.
O dženo amare gavestar, Hňilcatar, o Jožkus.
Leha bašavahas talam štar berša.
Paľis oda o Jožkus varesave sposoboha mukhľa tele.
The paľis vaš leste avľa te bašavel pre vijoliskeri kontra o Peťus,
savo akanutnones bašavel pre bari bugova,
bo amen samas jekhesikhľuvne pre bazutňi artikaňi školate.
Paľis me avľom pre univerzita adaj Perješiste
the o Peťus sas miro jekhesikhľuvno.
Adaj imar samas the pro internatoste.
O vikendi amen jekhetanes bašavahas.
Paľis jekh sikrica amenca bašavelas
o cimbalistas andal Spišakeri Novovesatar, o Ján Faglic, phureder raj.
Oda bašavelas amenca čaladones trin vaj štar berša.
No ča jov bašavelas the andre aver kapela.
The avka pes ačholas, hoj pro ola ačhibena prekal vikendi našťi amenca sajekh te avel.
The Pištas, so akanutnones bašavel pre cimbala,
les sas akor talam 13 vaj 14 berša.
Jov pes zachudňa te bašavel pre cimbala imar sar eňaberšeskero.
The jov andre oleste marelas sposoboha, hoj bašavav pro bubni, avka varesar.
The elšino ačhiben amenca bašaďa adaj, Perješiste.
Oda sas učoškolakero ačiben.
The akorestar imar ačhiľa andre amari kapela.
Avka amen bašavahas.
The paľis, kana e pheň khabňiľa,
the kampela amenge ke peste le lavutaris.
The vičinďam le Janko Jóny, saves imar prindžarahas
talam anglal pandž beršende prekal jekh folkloriko suoriste.
les sas akor biphandlo vacht, the zachudňa amenca te bašavel.
The kana e Martina avľa pale, the ačhiľa paš amende andre kapela.
Mukhľam les amenge.
Avka sthode, sar sam adaďives, the avka zadikhas pre peste
the majinahas bi te džanel, hoj akanakes džal oda the oda.
Oda pes the avka avresar kerel.
Olestar, hoj sam kapelate savore sikhade, savore sam muzikakere sikhade,
the avresar pes avka buťarel.
Džanen, kana hin tumen kapelate o manuš, saves hin mek pharipen
te chudel varesavo akordos the te avriachaľol ola calo muzikakeri teorijate
the te preanel oda pre oda inštrumentoste, oda hin phares.
- Aľe paľikerdones, musaj te klopkinel. - Pal bareste.
Andre formacija, kaj sam adaďives,
paťav, hoj mek dešutne berša avka džaha dureder,
the gindinav, hoj amen čačes nane problemos.
Aľe šaj bi cvičinas buteder.
- Bo oda vacht amen hin pale čineder. - Oda hin čačipen.
Akor, hoj dži sako vikendos bašavas,
the me bi vašoda kamavas, aj te cvičinas buteder.
Dojekh lačhi kapela majinelas bi the te giľavel.
The kana sar adaj o phral pes elšines ladžalas te giľavel, peľa oda pre mande.
Zachudňom te giľavel, rodahas hangi.
Bo na sako hangos iľinel la čhake, na sako hangos iľinel le čhaveste.
The oda probaľinďam.
The nasigeder pes oda mange the pačisaľolas.
The akanakes sikhľuvav the giľavipen the lavuta pre uči školate.
The vašoda man kamav andro ajso giľavutno artos te resel avka odborneder.
Aľe giľavav akor avka, sar oda šunav.
Me som puntošnones pal oleste, kana agorisarďom ZUŠ,
avľom adaj Perješiste pre Perješiskeri univerzita,
kaj sikhľiľom muzika the technika.
Prekal muzikate amen sas bizo the giľavipen.
Giľavas andro zboros the avka, pal vikendi.
Bizo la kapelaha, la pheňaha, le muršenca.
The oda giľavipen mange paľis the dokerďom.
Sikhľiľom les avri.
Pal manušikaňi muzika
Či amen cirdelas odi manušikaňi muzika, oda folkloris?
Oda zorales, hoj ha, zorales hoj ha.
Prekal oleste, hoj amen pen sar ajse cikne, terne sikhľuvas sigeder oda popos, rockos.
Kana man sas dešutrin, dešuštar berša, the čačes somas ajso metalistas.
O lanci the ginďardeder bala me hordinas the kale trički.
The šunkeras o kapeli, sar Konflikt.
-Oda hino ajso dži punk rockos. - Oda hino ajso punk rockos, zoralo metalos, muzika.
The paľis, kana zachudňam te kerel manušikaňi muzika,
the e klasika es-ta andre ľudovka, m-pa, m-pa, m-pa, m-pa
The kana oda kijathovena le metaloha, vaj le punk rockoha, oda hino oda jekhto.
the oda bpm čalaviben the čerišagos ole phari the loki doba
hino puntošnones pre oda jekhto than zaterdlo.
The hin les oda but pašes,
ča kampel oda sphandľipen andr´oda te arakhel.
Adaďivesutnones hin ajse tradikane cimbaloskere kapelen Slovakijate imar čino.
Bo amen vašoda oda avka zadikhas.
Hin amen jekhesikhľuvnen, amalen, so the pen olestar zachudkeren
the dothoven andre odi kapelate o bubni, dothoven cajoni...
- O klavesi- - Klavesi, avresave aver inštrumenti.
The amen bi čačes kamahas te zamukhel ajsi tradikaňi forma
the tradikano sphandľipen ole inštrumenten, savo sas varekana.
Čačes oda te zagaruvel, bo kana amen terne
oda na zagaruvaha, the oda čačikanes imar na avela.
The so čalavel ole dženen so kamen manušikaňi muzika,
the sajekh, kana džas pro varesavo bijav the akanakes avaha odoj
the odoj hin dži milijonos terne čhaven, the phenas amenge, hoj:
Devla, Devla, jon zorales kamena varesavo Despacito the na džanav so.
Hin amen the didžejos, kana bi kampelas.
The paľis oda agorisaľola, hoj tosara vaš duj ora pes odoj giľavel Na Kráľovej holi.
The ola terne oda but kamen.
The me mange gindinav, hoj odi manušikaňi muzika andre sako amendar varekhaj dživel,
ča oda amen musaj andre peste te arakhel.
The me mange gindinav, hoj me peskere čhaves zorales sikhavava the manušiňi muzika.
Imar les oda sikhavav, the gindinav, hoj oda pes ačhola.
Amen o romane giľa bašavas ča avka činores.
The bizo hoj the pro bijava.
Aľe buteres-činores avka, kana sam le dadeha, the peske zabašavas, zagiľavas.
Aľe buterutnes bašavas the slovačika, ha.
Varesavo bazutňipen, ajso lačho, amenge o dad diňa, oda prindžaras.
The adaďives bašavas ajse phureder Phurikane giľa.
The ajse phure giľa.
Aľe me mange avka šunava the aver kapeli.
The ajse, saven hin ko priklados bubni the ola klavesi.
Thovav man ajso predikhiben pal ola giľende
-Ajso muzikakero predikhiben. - Ha.
O lavutaris, savo čalavibnones bašavel,
sas bi les te jel ajso muzikakero predikhiben prekal oleste,
hoj kana čačes avela pre ajso ačhiben, avela vareko the vareko leske phenela,
hoj kamel ajsi giľi te zabašavel the jov la na prindžarel,
the oda hino jekhbareder pharipen, savo šaj pes ačhol.
The amen šunkeras tradikaňi ľudovka,
risinakere, romane, phendones savore.
Bizo e klasika, avresave žanri, džezos.
Amen ola muzikaha avka dživas, tosarastar dži raťate, del pes te phenel.
The laha zarodkeras.
Pal akanutňi romaňi muzikate
Mange peskeres pen na pačisaľon o kapeli, save pen kamen odoj varesar te premarel
le ole giľavipneha, čeder te vičinel the dureder.
Aňi ola, save pen odoj džan te rovkerel.
- Aľe hin amen jekh kamaduňi, phen. - Ha.
Ha, hin amen jekh kamaduňi, savi hiňi, mange gindinav,
lavutarikanes the giľavutnones pre oda but lačhes.
The oda hiňi kapela andal Strážske, Gipsy Culy.
The me oda šunkerav, the paš tavišagoste peske oda mukhav.
Miro rom mandar imar asavel.
The oda hiňi jekh ole kapelendar, so čačes džanen, so keren.
The džanen, soske avka oda keren.
The čačes, phirahas pre lende, the pro mulatšaga the avka dureder.
Jon zabašavena so kampel, zagiľavena mištes, but šukares.
So pes čalavel ole cimbaloskere kapelen, jekhtones hine lačhe.
The adaj Perješiste hiňi jekh but lačhi.
Sako odi romaňi muzika hiňi but oprethoďi the šukar.
The akor, oda hino ča pal odi kedva the pal odi interpretacijate
hoj sar oda džano vaš kapelate oda avridela.
Aľe gindinav pale, hoj na kampel varesave kapelen te sthovkerel tele.
Avka, avka, sako, pal jekheste, kerel so džanel,
zorales kerel jekhabareder, oda so džanel.
The kana imar vareso na džanel, akor mi pes sikhľol
the kana leske starčinel, avka sar džanel, avka mi oda kerel.
Kana oda kerel le kamibneha, le pheraseha,
kana les oda bavinel the kana pes oda pačisaľol le manušenge.
- Le šuňibnaskereske puntošnones. - Ha, bo keras oda pedal manušende.
Bizo, the amen hin olestar guľaripen,
aľe me phenav, hoj muzika the giľavipen hine pedal manušende.
The kana vareko imar lel avri o mobili the kamerinel peske, oda, avka imar mištes.
Pal muzikakero sikhavibnaste
Me sikhavav imar maturitatar pro ZUŠ the sikhavav Smižanende.
The šaj avka phenav, hoj odoj hin interesis pal lavutende.
Anglunes prekal odi manušikaňi muzikate.
Bo o lavuta sajekh hine Lavuta javorostar.
Oda hino ajso inštrumentos zathodo pre manušikaňi muzika.
Ola čhavore len kamen.
Aľe me, sar sikhaďi, tel ala beršende, nane len ajci but,
aľe imar mange šaj phenav, hoj vajkeci beršora imar sikhavas,
miro angluno mirindo than hino
na avriľikerel ole čhavestar sig varesave virtuozis,
aľe anel les ke oleste, aj te džanel ole inštrumentos te kamel, the odi muzika.
Mi peske sthovel sphandľipen.
The ajso miro angluno mirindo than
hin te ľidžal ole čhaven ko kamiben ke muzikate the ko inštrumentoste.
The akor kana dikhav, hoj imar oda hino sthodo, oda sphandľipen
the hoj oda sikhľuvno imar kamel the hin les varesavi dispozicija, hoj oda leske džal,
akor imar ispidav the imar džav zorales pal oleste.
Aľe hine the čhave, save mange phenena:
"Raňi sikhaďi, amen phiras avka but rado pro lavuta".
"Amen len khere na las, aľe amen adaj rado phiras".
Me som rado, amen jekhetanes the zagiľavas, the tapšukolinas,
keras, so amen bavinel.
Kana sar adaj hino ajso zoralo raj sikhado.
The puntošnones oda hino problemos.
Šaj oda adaj phenav, hoj 50% le akanutnonen sikhľibnendar
hine ča pedal oleste, hoj len o dad la daha odoj ispiden the kikiden.
The zorales lenge oda kikiden.
The oda nane mištes.
Oda pes trapinel the sikhľuvno, the sikhado the o dad la daha.
The calo oda hino ajso umelo.
Aľe naužardones hine pale o sikhľuvne,
ko priklados avela mange o sikhľuvno pre harmonika, prihlasinela pes.
Elšino berš, dujto, hino ajso ňisavo, bo les ispiden o dad la daha.
The jov oda arakhela andre peste, hoj les čačes oda chudela.
The oda imar šaj jel te dikhel kurko pal kurkeste,
sar oda sikhľuvno barol the džal dureder.
Me man šaj ašarav, hoj man hin imar o sikhľuvno,
so phirelas ke mande the na džanav či ada vaj aver berš
agorisaľola konzervatoriste Kašate.
The me som imar ajsi barikaňi raňi sikhaďi.
Akanakes samas pro lavutariko suťaža,
kaj resľam rupuno ťimin.
The prekal mande oda ino but šukar šuňiben, hoj jekhetanes vareso dochudňam.
The kana sar dikhav, hoj the ole sikhľuvnes hin olestar pheras,
hoj le čhavores hin olestar pheras, the akor oda hin baro šuňiben.
Hoj oda, so me talam džanav mištes vaj feder sar aver,
the te džanel oda varekaske te del.
Pal romaňi kulturate
Pedal mande hiňi romaňi kultura talam ajso sposobos sar dživen o Roma.
Mamuj oleste gindinav, hoj dojekh romaňi fameľijate
hin peskeri ajsi mikrokultura peskere klanostar,
varesavi peskeri fameľijatar.
Aľe gindinav, hoj oda savoro dživipnaskero sposobos,
sposobos vaš uriben, chaviben, pherisaribnaskero sposobos.
- The ačara. - Ačara.
Paš parušaga hine avresave ačara, paš bijava hine avresave ačara.
The oda hino savoro, avka bi phenďomas.
Avka, sar ola Roma dživen.
The olestar, hoj hine ajse temperamenťiko, oda sam,
hin amen ola šuňibena činoro avresave,
avka mange gindinav, hoj oda hino oda savoripen.
Ajso savoripen vaš savore kotorendar.
Ole dochudne the voďikane.
me but le čhavorikanestar, na džanav či the tu,
aľe me čhavorikanestar avka predžidživav parušaga.
Oda ajsi but daravibnaskero ačhiben.
Sar odi fameľija iamr akor ľikerel jekhetanes.
Na džanav, či oda hin avka the gaveste, šajutnones ko aver manušende.
Aľe mindig andro oda kher, kana vareko merela,
the odoj pes phirel dži oda parušagoste.
Gindinav, hoj the paľis.
The phundravela pes odoj varesavo caklos, dži tosara pes mulatinel.
The oda ajso, aj odi fameľija,
savi avľa pal oda pašutno manušeste, na ačhol korkori.
The oda šajutnones oda hino vareso ajso, so...
Ko priklados man hin parno rom the kana leske pal oleste vakeravas
the kana vareko muľa fameľijate, the jov phenďa: - The pre soste odoj džas the soske oda avka keras?
The me phenav, hoj avka pes andre amari fameľija kerel.
The šajutnones pre mande oda avka perel,
hoj oda šajutnones oda andre amari fameľija, kaj oda mek na dikhľom.
Paš ala parušaga.
Man imar nane so te phenel.